སད་ན་ལེགས་མཇིང་ཡོན་དང་མངའ་བདག་ཁྲི་རལ་བ་ཅན་གཉིས་ཀའི་སྐབས་སུ་ལོ་པཎ་མང་བོ་སྤྱན་དྲངས་ཏེ་ཡིག་བསྒྱུར་གྱི་ཕྱག་ལས་མང་བོ་ཞིག་གནང་མྱོང་ཡང་།སད་ན་ལེགས་མཇིང་ཡོན་གྱི་སྐབས་དཀར་ཆུང་རྡོ་རྗེ་དབྱངས་ཀྱི་ལྷ་ཁང་བཞེངས་ཤིང་དཀར་ཆག་འཕང་ཐང་མ་དང་དཀར་ཆག་ལྡན་དཀར་མ་སོགས་གསར་བཞེངས་བྱས་ལ།ཁྲི་རལ་བ་ཅན་གྱི་སྐབས་འུ་ཤང་རྡོའི་དཔེ་མེད་བཀྲ་ཤིས་དགེ་འཕེལ་གྱི་གཙུག་ལག་ཁང་བཞེངས་ཤིང་དེའི་ནང་ནས་ལོ་པཎ་མང་བོས་སྔར་བསྒྱུར་བ་རྣམས་ལ་དག་བཅོས་དང་།སྐར་གསར་བཅད་གཉིས་པས་གཏན་ལ་ཕབ་སྟེ་སྒྲ་སྦྱོར་བམ་གཉིས་སོགས་མཛད་པར་བརྗོད་ན་ནི་ལོ་རྒྱུས་ཀྱི་དོན་དངོས་དང་མཐུན་པར་སྙམ་སྟེ།གནད་འགག་ནི་སྒྲ་སྦྱོར་བམ་གཉིས་ཀྱི་འགོར་།རྟའི་ལོ་ལ་བཙན་པོ་ཁྲི་ལྡེ་སྲོང་བཙན་ཕོ་བྲང་སྐྱིའི་འོན་ཅང་རྡོ་ན་བཞུགས།ཞེས་བྲིས་འདུག་པའི་ཁྲི་ལྡེ་སྲོང་བཙན་དེ་སད་ན་ལེགས་དང་ཁྲི་རལ་གཉིས་ཀྱི་གང་གི་མཚན་ལ་སྦྱོར་དགོས་པ་དེར་ཐུག་ཡོད་དོ།།འདིའི་མཐའ་དཔྱད་ཞིབ་མོ་གཞན་ཞིག་ཏུ་སྤྲོ་ཆོག་པས་རེ་ཞིག་བདག་ལྔ་བ་ཆེན་མོ་སོགས་ཀྱི་རྗེས་སུ་འབྲངས་ཏེ།བོད་ཀྱི་རྒྱལ་རབས་ཞེ་གཅིག་པ་མངའ་བདག་ཁྲི་རལ་བ་ཅན་གྱི་སྐབས་དམ་པའི་ཆོས་བོད་སྐད་དུ་བསྒྱུར་བའི་ཐབས་མང་བོ་གཏན་ལ་ཕབ་ཅིང་།ཐ་སྙད་མང་བོ་གཅིག་གྱུར་གྱིས་སྐད་གསར་བཅད་གཉིས་པ་བྱས་ཏེ།སྐབས་དེའི་སྡོམ་ཚིག་གམ་བསྒྲགས་གཏམ་ལྟ་བུར་སྒྲ་སྦྱོར་བམ་གཉིས་སོགས་བརྩམས་པར་འདོད་དོ།།